Vykonávanie programu odráža záväzok členských štátov a Komisie ochraňovať euro proti falšovaniu. Diskusie o viacročnej stratégii, ktoré sa konali v rámci zasadnutí expertnej skupiny proti falšovaniu eura, umožnili viazať 99,56 % celkového rozpočtu v roku 2020. Program sa zaviazal prideliť finančné prostriedky na celkovo 9 projektov. Zo žiadostí od príslušných orgánov členských štátov sa celkovo vyhovelo siedmim, ktorým sa udelil grant, čo predstavuje pokles oproti desiatim grantom udeleným v roku 2019. Jednej žiadosti, ktorá bola predložená do druhého termínu, sa grant neudelil, pretože nespĺňala kritériá oprávnenosti. Navyše sa poskytli finančné prostriedky na dve opatrenia Komisie, z ktorých jedno sa muselo zrušiť v dôsledku situácie s ochorením COVID-19 a druhé predstavuje viazané finančné prostriedky na pokrytie nákladov na začlenenie budúceho programu Pericles IV (v rokoch 2021 – 2027) do nástroja elektronických grantov, plne elektronického (bezpapierového) systému riadenia grantov.

Opatrenia, na ktoré boli v roku 2020 viazané finančné prostriedky, pozostávali z dvoch konferencií, dvoch technických školení, dvoch výmen zamestnancov, jednej štúdie a projektu migrácie na systém elektronických grantov. Opatrenia sú naplánované tak, aby sa uskutočnili v EÚ aj mimo nej, a to v závislosti od špecifických potrieb ochrany eura proti falšovaniu. Program od svojho vzniku konsolidoval svoj regionálny prístup vykonávaním opatrení, na ktorých sa zúčastňujú regióny sveta, ktoré majú osobitný význam pre boj proti falšovaniu. V roku 2020 sa granty udeľovali na opatrenia, ktoré sa majú konať v Latinskej Amerike (ak to protipandemické opatrenia umožnia, Španielsko zorganizuje v Uruguaji vzdelávací seminár s účastníkmi z celkovo 19 krajín Latinskej Ameriky) a juhovýchodnej Európe (ak to protipandemické opatrenia umožnia, Rumunsko zorganizuje v Bukurešti trojdňovú konferenciu so zástupcami z celkovo 13 krajín vrátane členských štátov EÚ, ako aj krajín daného regiónu).

Viac informácií o pôvode a odborných skúsenostiach účastníkov, ktorí sa majú zúčastniť na záväzkoch programu v roku 2020, sa poskytnú v budúcom vydaní výročnej správy programu Pericles v závislosti od vykonania opatrení v súvislosti s pandémiou COVID-19.

b.Prehľad opatrení v rámci ročného pracovného programu 2020

Súhrnný prehľad opatrení v rámci programu Pericles, na ktoré boli viazané finančné prostriedky v rámci ročného pracovného programu na rok 2020, sa uvádza v prílohe I. Podrobnejší prehľad týchto opatrení bude uvedený v budúcom vydaní výročnej správy programu Pericles v závislosti od vykonania opatrení v súvislosti s pandémiou COVID-19.

3.Vykonávanie opatrení v roku 2020, na ktoré boli viazané finančné prostriedky v rámci predchádzajúcich rozpočtov programu

V roku 2020 sa vykonalo jedno opatrenie obstarané Komisiou, na ktoré boli viazané finančné prostriedky v rámci predchádzajúcich rozpočtov programu. Obstarané opatrenie bolo technické školenie o ochrane euromincí, ktoré sa konalo v srbskom Belehrade od 3. do 5. marca 2020. Cieľom tohto opatrenia bolo zvýšiť povedomie o falšovaní euromincí v Srbsku a susedných krajinách, zlepšiť technickú kapacitu v Srbsku, ako aj podporiť spoluprácu medzi Srbskom a Čiernou Horou a medzi Srbskom a EÚ. Podujatie odráža neustálu prioritu programu Pericles podporovať lepšiu regionálnu spoluprácu v juhovýchodnej Európe v boji proti falšovaniu a pozmeňovaniu meny.

Z dôvodu pandémie COVID-19 sa celkovo päť opatrení, ktoré plánovali príslušné orgány v Chorvátsku, Bulharsku, Portugalsku a Taliansku a na ktoré získali finančné prostriedky v rámci výzvy na predkladanie návrhov v roku 2019 s plánovaným termínom konania v roku 2020, presunulo na rok 2021 alebo neskôr. Podrobnejší prehľad týchto opatrení bude uvedený v budúcom vydaní výročnej správy programu Pericles v závislosti od ich vykonania v súvislosti s pandémiou COVID-19.

4.Závery a ďalšie kroky

Program Pericles 2020 je naďalej dôležitým a efektívnym nástrojom v boji proti falšovaniu. Program tvorí základ na podporu štúdií, udržiavanie a rozvíjanie spolupráce a výmenu najlepších postupov medzi všetkými aktérmi zapojenými do boja proti falšovaniu eura. To podporuje aj skutočnosť, že v roku 2020 bolo viazaných 99,56 % celkového rozpočtu, čo odráža záujem členských štátov o program a neustálu účasť viacerých príslušných vnútroštátnych orgánov ako príjemcov v rámci tohto programu. Záväzky vykonané v rámci ročného pracovného programu na rok 2020 ako také odrážajú odporúčanie hodnotenia v polovici trvania programu s cieľom vyzvať k väčšej účasti príslušných vnútroštátnych orgánov na programe.

Komisia o výsledkoch opatrení podporovaných v rámci programu priebežne informuje expertov z expertnej skupiny proti falšovaniu eura. V roku 2020 sa uskutočnili dve zasadnutia tejto skupiny. Program vykazuje vysoký stupeň konzistentnosti a komplementarity s inými relevantnými programami a opatreniami na úrovni Únie, lebo je výlučne určený a zameraný na prevenciu proti špecifickej forme trestnej činnosti a na boj proti nej, konkrétne ide o falšovanie eura. Platí to o nástroji technickej pomoci a výmeny informácií (TAIEX) GR NEAR, ktorý sa najčastejšie využíva na podporu prístupových rokovaní, aj o Fonde pre vnútornú bezpečnosť – polícia GR HOME, ktorý sa týka predchádzania trestnej činnosti a boja proti nej vo všeobecnosti.

Komisia, Európsky parlament a Rada začali legislatívny postup na pokračovanie programu po roku 2020, keďže program Pericles IV je súčasťou ďalšieho viacročného finančného rámca.

Na základe výsledkov vykonávania programu a neustálych analýz vznikajúcich hrozieb, o ktorých diskutovala expertná skupina proti falšovaniu eura, sú prioritami na rok 2021:

·podpora činností zameraných na zlepšenie spolupráce medzi tými členskými štátmi, ktoré sú mimoriadne zasiahnuté výrobou a distribúciou falzifikátov,

·podpora užšej spolupráce s orgánmi tých tretích krajín, v ktorých existuje podozrenie alebo dôkaz o výrobe falšovaných eur,

·zachovanie efektívneho rámca na ochranu eura v juhovýchodnej Európe,